《雨后过文会轩》
明代·程敏政

雨后名园我独来，浅红深绿绕池台。禽声也乐消烦暑，马首初看净宿埃。

邻客有期频折简，主人乘兴即衔杯。偶然良会须终日，一任残阳下古槐。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。